RESOLUCIÓN do 12 de xuño de 2023, da Dirección Xeral de Planificación e Ordenación Forestal, pola que se autoriza a utilización de material forestal de Betula pubescens Ehrh. doutras rexións de procedencia nas repoboacións forestais da Comunidade Autónoma de Galicia.
Consellería do Medio Rural — III. Outras disposicións — 20/06/2023

O artigo 112.4 da Lei 7/2012, do 28 de xuño, de montes de Galicia, coa modificación publicada na Lei 18/2021, do 27 de decembro, de medidas fiscais e administrativas, establece no seu artigo 15, punto 1, o seguinte:
«4. O material forestal empregado nas repoboacións forestais no territorio da Comunidade Autónoma de Galicia deberá ter como orixe a rexión de procedencia en que se inclúa a superficie que se vai repoboar ou, excepcionalmente, poderá facerse con material procedente doutras rexións de procedencia, logo da resolución da Administración forestal, publicada no
Diario Oficial de Galicia
, que autorice a súa utilización, unha vez comprobada a idoneidade e a capacidade de adaptación dese material forestal».
As rexións de procedencia para
Betula pubescens Ehrh
. no territorio da Comunidade Autónoma de Galicia establecidas polo método divisivo están publicadas no BOE do 16 de setembro de 2009 mediante a Resolución do 28 de xullo de 2009, da Dirección Xeral de Recursos Agrícolas e Gandeiros, pola que se autoriza e se publica o Catálogo nacional das rexións de procedencia relativa a diversas especies forestais, e son:
01 Galicia litoral: A Coruña, Lugo, Ourense e Pontevedra.
02 Montañas e mesetas interiores de Galicia: Lugo, Ourense, Pontevedra e León.
03 Litoral Astur-Cántabro: A Coruña, Lugo, Asturias, Cantabria e Biscaia.
04 Vertente setentrional Cantábrica: Lugo, León, Asturias e Cantabria.
05 Vertente meridional Cantábrica-lombas da Maragatería: Ourense, León, Zamora, Palencia e Cantabria.
As unidades de admisión de
Betula pubescens Ehrh.
actualmente inscritas no Rexistro de Materiais de Base de Galicia, así como no Catálogo nacional de materiais de base para a Comunidade Autónoma de Galicia, están dentro das rexións de procedencia 01, 02 e 03.
A Dirección Xeral de Planificación e Ordenación Forestal comproba que as existencias de material forestal de reprodución de
Betula pubescens Ehrh.
procedente das distintas unidades de admisión de Galicia é practicamente na súa totalidade da rexión de procedencia 02 Montañas e mesetas interiores de Galicia; nas rexións de procedencia 01 Galicia litoral e 03 Litoral Astur-Cántabro as cantidades recollidas e comercializadas non son representativas como para xustificar a existencia de planta para a súa plantación. Por tanto,
1. Autorizar indistintamente nas repoboacións forestais, en todo o territorio da Comunidade Autónoma de Galicia, os materiais forestais de reprodución de
Betula pubescens
procedentes das distintas provincias galegas con rexións de procedencia 01 Galicia litoral, 02 Montañas e mesetas interiores de Galicia e 03 Litoral Astur-Cántabro.
2. No caso de non existir material de
Betula pubescens
recollido nas provincias galegas, autorízase o material forestal de reprodución procedente das unidades de admisión da provincia de León na rexión de procedencia 02 Montañas e mesetas interiores de Galicia e da provincia de Asturias na rexión de procedencia 03 Litoral Astur-Cántabro.
3. De non existir material conforme o establecido nos puntos 1 e 2 desta resolución, autorízase o emprego de
Betula pubescens
procedente das unidades de admisión das provincias de Asturias e León das rexións de procedencia 04 Vertente setentrional Cantábrica. Para os materiais da rexión de procedencia 05 Vertente meridional Cantábrica-lombas da Maragatería, só se autorizan os procedentes das unidades de admisión da provincia de León.
Santiago de Compostela, 12 de xuño de 2023